Pacientų dalyvavimas sprendimų priėmime sveikatos priežiūroje 
Eimantas Peičius

Kauno medicinos universitetas, Filosofijos ir socialinių mokslų katedra

Aktyvus pilietinis dalyvavimas sprendimų priėmime yra vienas iš svarbiausių demokratijos požymių. Dalyvavimas kaip dialogu pagrįstas socialinių vaidmenų pasiskirstymas, yra esminė bendradarbiavimo ir partneriškų santykių sąlyga ne tik politikoje, bet kitose srityse, įskaitant sveikatos priežiūrą. Sveikatos priežiūros paslaugų liberalizavimo ir naujų technologijų vystymosi kontekste, pacientų dalyvavimo sprendimų priėmime modelis atveria naują perspektyvą į gydytojo – paciento santykius: ilgą laiką vyravusį paternalizmą keičia paciento autonomijos pripažinimo ir informuoto sutikimo principai. Šie pokyčiai sveikatos priežiūroje formuoja iš esmės naują paciento socialinį vaidmenį: vietoje pasyvaus ir pagalbos ieškančio sergančiojo vaidmens, pacientui yra priskiriamas aktyvaus, atsakingo ir medicininius sprendimus įtakojančio partnerio vaidmuo. Ar Lietuvos visuomenė pasiruošusi priimti šiuos socialinius ir kultūrinius pokyčius? Remiantis autoriaus atliktais sociologinės apklausos rezultatais (2003 – 2004), pirminėje sveikatos priežiūroje jaunesnio amžiaus ir labiau išsilavinę pacientai yra linkę teikti prioritetą partneriškiems santykiams su juos gydančiais gydytojais. Tuo tarpu, vertinant pacientų dalyvavimo lygmuo medicininių sprendimų priėmimo procesuose turėtų būti vertinamas labiau kaip pasyvus informacijos ieškojimas, o ne kaip lygiavertis bendradarbiavimas. Pasitikėjimo ir paslaugų pasitenkinimo aspektai taip pat sietini su aktyvesniu pacientų dalyvavimu jų sveikatą įtakojančių sprendimų priėmime. 
